**Notat om håndtering af indkomne høringssvar vedrørende de endelige samfundsøkonomiske beregningsforudsætninger 2018**

|  |
| --- |
| **Kontor/afdeling**Systemanalyse**Dato**17. oktober 2018**J nr.** 2018 - 17491/IRB |

Hermed offentliggøres de endelige Samfundsøkonomiske beregningsforud-sætninger 2018. Energistyrelsen takker for alle de indkomne og konstruktive høringssvar i forbindelse med høringen af de samfundsøkonomiske beregningsforudsætninger 2018[[1]](#footnote-1). Vi skal beklage, at forudsætningerne først offentliggøres nu, hvilket primært skyldes et større arbejde i Finansministeriet med at opdatere kvoteprisen via en lettere justeret metode.

Følgende parter har indgivet høringssvar:

* Dansk Energi
* Dansk Fjernvarme
* Drivkraft Danmark
* DTU Management Engineering
* Gladsaxe Kommune
* HMN og DGD
* HOFOR
* PlanEnergi
* Rambøll
* Skatteministeriet
* VEKS.

Nedenfor er de væsentligste ændringer i forhold til høringsversionen forklaret. Mindre tekstrelaterede ændringer er ikke nævnt, mens alle ændringer der påvirker selve tallene er. De væsentligste ændringer vedrører gasprisen og opdateringen af kvoteprisen.

**Ændringer i forhold til den udsendte høringsversion**

1. **IEA’s brændselsprisantagelser**

Til omregning af naturgasprisen i tabel 3 var der i høringsversionen anvendt en forkert brandværdi. Dette er justeret i den endelige version.

1. **Tillæg til olie og gas**

De angivne tillæg (tabel 5) var ikke opdateret korrekt i forhold til de bagvedliggende data fra Danmarks Statistik. Dette er justeret. Priserne an forbrugssted i tabel 6 er konsekvensrettet.

1. **Elprisen**

Som konsekvens af Energiaftalen er produktionsandelene for elproduktion (tabel 7) blevet justeret, således at kul ikke længere indgår i produktionsmikset, mens andelen af havvind er øget. Dette har betydning for elpriserne i tabel 8, der er justeret som følge heraf.

1. **Gasprisen**

I forhold til høringsversionen er der sket to ændringer af gasprisen. Den ene drejer sig om sunk costs og den anden om tilpasning af den rene gaspris i forhold til den voksende andel biogas i gasnettet.

**Sunk costs (tabel 10):** Energistyrelsen havde i maj måned en ny metode for tillæggene til gas i høring. Metodeændringen drejede sig først og fremmest om en mere detaljeret forbrugsinddeling af kunderne, fremfor de hidtidige tre niveauer; an forbruger, an værk og an kraftværker. Derudover blev alle øvrige dele gennemgået, herunder avance, distributionstarif, transmission og sunk costs. Metoden blev med ganske få justeringer anvendt til fastsættelsen af tillæggene (tabel 10) i høringsversionen af de samfundsøkonomiske beregningsforudsætninger. Det viste sig efterfølgende, at der var brug for yderligere justeringer, idet sunk costs andelen for distributionstariffen var for lav i forhold til det fastsatte begreb for sunk costs i de samfundsøkonomiske beregningsforudsætninger. Tabel 11 er konsekvensrettet som følge heraf.

**Biogas (tabel 11):** For at skabe konsistens imellem fastsættelsen af elprisen og gasprisen, som begge bevæger sig imod i højere grad, at være en pris for vedvarende energi end for fossil, er metoden for fastsættelse af gasprisen revideret. Der tages højde for den højere produktionspris ved biogas og andre VE-gasser i forhold til naturgas, ved hjælp af en vægtet pris imellem de to. Som konsekvens heraf er der også blevet indsat en ny tabel (tabel 13), som angiver CO2-udledninger fra gasforbrug i årene frem til 2040. CO2-udledningen fra gasforbrug (fossil) var før angivet i tabel 12 som ét konstant tal.

1. **CO2-emmissioner fra produktion og forbrug af el**

Grundet Energiaftalen, som blev offentliggjort efter høringen af de samfundsøkonomiske brændselsprisforudsætninger, er emissioner fra produktion og forbrug af el justeret en anelse (tabel 13 i høringsversionen, nu tabel 14). I tabellen er også tilføjet CO2-emmissioner. Disse lægger sig, ligesom de øvrige emissionstal i tabellen, op af produktionssammensætningen, som beskrevet i afsnit 4.1, og er altså ikke med udgangspunkt i Basisfremskrivningen og frozen policy.

1. **Kvoteprisen**

Udgangspunktet for CO2-kvoteprisen (tabel 14 i høringsversionen, nu tabel 15) i høringsversionen lå væsentligt under den aktuelle markedspris. Mange af høringssvarene har derfor påpeget, at kvoteprisfremskrivningen der hidtil er blevet benyttet ikke er tilsvarende den seneste tids udvikling på markedet. Den endelige version tager udgangspunkt i en ny metode udviklet af Finansministeriet. Denne beregner de skønnede implikationer af Ministerrådet og Europaparlamentets reform af kvotehandelssystemet, der afspejler sig i en højere markedspris. De fremskrevne kvotepriser er som konsekvens heraf substantielt højere end de hidtidige priser der fremgik i høringsudkastet og i Basisfremskrivningen 2018. Prisen for CO2-udledning uden for kvotesektoren er justeret tilsvarende.

1. **SNAP-værdier:**

Siden høringen af forudsætningerne i juni er der blevet publiceret nye, opdaterede SNAP-værdier[[2]](#footnote-2) (tabel i 15 høringsversionen nu tabel 16). Disse er medtaget i den endelige version af de samfundsøkonomiske beregningsforudsætninger. SNAP-værdierne er værdisætninger af udledningerne af SO2, NOx og PM2,5.

1. Høringsversionen af forudsætningerne var tilgængelig på Energistyrelsens hjemmeside og blev rundsendt til en række interessenter. Høringsperioden varede fra 11. til 24. juni 2018. [↑](#footnote-ref-1)
2. SNAP er en forkortelse af Selected Nomenclature for source of Air Pollution. Dvs. et system til gruppering af emissioner og aktiviteter. [↑](#footnote-ref-2)